Facebook-moddergooiers moet opdokDie Pretoriase hooggeregshof het gelas dat ŉ vrou en haar eggenoot skadevergoeding van R40 000 aan die man se eksvrou moet betaal nadat hulle haar op Facebook beledig het, het The Star Donderdag berig. Die eksvrou het die egpaar gedagvaar omdat sy gevoel het dat twee plasings, veral op die beskuldigde vrou se Facbook-profiel, lasterlik was. Een van die plasings was: “Aan alle ma’s en pa’s… wat dink julle van mense wat toelaat dat stiefbroers hul kleiner sussies elke aand bad, net om die ma se lewe makliker te maak?” Regter Jan Hiemstra het Woensdag die vrou, ŉ senior bestuurder by die Suid-Afrikaanse Inkomstediens, wat die inskrywings gemaak het, en haar man wat in dié plasings genoem is (“tagged”), beveel om die eksvrou vir naamskending te vergoed. Hiemstra het gesê alhoewel die man nie die plasing geskryf het nie, was hy daarin genoem (“tagged”) en dus bewus daarvan en het hy daarvolgens toegelaat het dat sy naam saam met die plasing van sy nuwe vrou verskyn. Die man en eksvrou was vir ŉ tyd lank in ‘n regsgeding gewikkel. Die eksvrou het uiteindelik verlede jaar ‘n interdik teen hom bekom om hom te verhoed om naby haar huis of werk te kom. – SAPA